ډواین جانسون

ډواین ډوګلاس جانسون (د ۱۹۷۲ کال د مۍ په ۲ زېږیدلی)، چې په رینګ کې د The Rock په نوم مشهور دی، یو امریکايي اکټر، سوداګر او مسلکي غېږه نیوونکی دی. نوموړی اوس مهال له WWE سره د سمکډاون سوداګریز نوم په تر سره کولو سره د The Bloodline د یوه غړي په توګه قرارداد لاسلیک کړی دی. هغه چې اوسمهال د نړۍ یو له تر ټولو ستر مسلکي غېزه نیوونکی ګڼل کېږي، د غېږنیوونې د نړیوال فدراسیون (WWF، چې اوس د WWE په نوم یادیږي) د ۱۹۹۰ لسیزې په وروستۍ او د ۲۰۰۰ لسیزې په لومړیو کې یې د همدې صنعت په وده او پراختیا کې د پام وړ رول لوبولی دی. جانسون د WWF لپاره د اتو کالو لپاره غېږنیوونه وکړه چې بیا وروسته یې فلمي اداکاري هم پیل کړه. د هغه فلمونو په شمالي امریکا کې ۳.۵ میلیارد ډالره او په نوره ټوله نړۍ کې ۱۰.۵ میلیارد ډالره ګټلي دي، چې په دې سره یې هغه د نړۍ په یو له تر ټولو زیات عاید لرونکي اکټر باندې بدل کړی دی. هغه د یونایټیډ فوټبال لیګ یو له څښتنانو څخه هم دی، چې په امریکا کې د فوټبال مسلکي لیګ دی. همداشان نوموړی د TKO Group Holdings د مدیره پلاوي غړی دی، چې د UFC او WWE مورنی شرکت هم دی. په ۲۰۱۲ کال کې، نوموړي د Seven Bucks Productions په نوم یو تفریحي پروډکشن شرکت جوړ کړ. هغه د ټیریمانا ټیکیلا بنسټګر هم دی چې ارزښت یې څه باندې ۳.۵ میلیارد امریکايي ډالر دی.

وروسته له هغه چې نوموړي د میامي په پوهنتون کې د فوټبال د لوبې لپاره یو ورزشي سکالرشیپ ومانه، نو له هغه را وروسته هغه د ۱۹۹۱ کال د ملي اتلولۍ د ټيم غړی و خو هغه زیاتره بک اپ لوبغاړی و. مسلکي فوټبال ته د هغه د هیلو سره سره، نوموړی د ۱۹۹۵ کال د NFL په ډرافټ کې وا نه خیستل شو، نو د لنډ وخت لپاره یې له کلګري سټمپډرز سره قرارداد لاسلیک کړ. په ۱۹۹۶ کال کې، د جانسون پلار، راکي له هغه سره مرسته وکړه چې له WWF سره قرارداد لاسلیک کړي. جانسن په چټکۍ سره نړیوال شهرت وموند او پر یوه کاریزماتیک شخصیت باندې بدل شو. جانسن په ۲۰۰۴ کال کې WWE پرېښود او بېرته په ۲۰۱۱ کال کې د نیمه وخت لوبغاړي په توګه راڅرګند شو چې تر ۲۰۱۳ کال پورې یې کار وکړ او کله نا کله به په لوبو کې را څرګندیده. جانسن چې ۱۰ ځله د نړۍ اتل پاته شوی له هغې ډلې لومړنی افریقايي- امریکايي اتل دی چې تر څنګ یې دوه ځلې انټرکانټینینټل اتل، پنځه ځله د ټګ ټیم اتل، د 2000 Royal Rumble ګټونکی او د WWE د ټریپل کراون شپږم اتل پاته شوی دی. جانسن په وریسلمانیا XXVIII کې یو له هغو لوبغاړو څخه دی چې لوبې یې د زیات شمېره لیدونکو له خوا د RAW او SmackDown په تلویزیوني سریالونو کې کتل شوي دي.

په فلمونو کې د جانسون لومړنی رول په The Mummy Returns (۲۰۰۱) کې و. په راتلونکې کال کې هغه په یوه اکشن خیالي فلم یعنې The Scorpoin King کې مرکزي رول ولوباوه. له هغه وخت نه را وروسته هغه په ځینو کورنیو فلمونو لکه The Game Plan (2007)، Race to Witch Mountain (2009)، Tooth Fairy (2010)، Jumanji: Welcome to the Jungle (2017)، Jumanji: The Next Level (2019) او Jungle Cruise او اکشن فلمونو لکه Journey 2: The Mysterious Island (2012)، G.I. Joe: Retaliation (2013) ، هیرکول (2014)، آسمان څکلی (2018)، سن انډریاس (2015) رمپاژ (2018) کې رول لوبولی دی. نوموړي همداشان په ځینو اکشن کمېډي فلمونو لکه ګیټ سمارټ (۲۰۰۸)، سنټرال انټیلیجینس (۲۰۱۶)، بای واچ (۲۰۱۷) او ریډ نوټیس (۲۰۲۱) کې رول لوبولی دی. په فسټ او فیریوس  فلمونو کې د لوک هابس په توګه د هغه رول د فسټ فایو (۲۰۱۱) په فلم سره پیل شو، چې له امله یې له دې فرانچایز سره مرسته وکړه چې د فلمونو په نړۍ کې یو له تر ټولو زیاتو عاید لرونکو فلمونو څخه واوسي. نوموړی د Black Adam په فلم کې د مرکزي رول په لوبولو سره د DC Extended Universe له کمپنۍ سره یو ځای شو. همداشان، جانسن د ډیزني د موانا (۲۰۱۶) په انیمیشن فلم کې د Maui د غږ ویونکی دی او تمه ده چې دا رول به په راتلونکي ژوندي اکشن کې بیا تر سره کړي.

جانسن د HBO کمیډي-ډرام سریال بالرز (۲۰۱۵-۲۰۱۹) او د یانګ راک (۲۰۲۱) هم تولید او هم یې رول یې په کې لوبولی دی. د هغه ژوندلیک، The Rock Says بیا په ۲۰۰۰ کال کې خپور شو او د نیویارک ټایمز غوره پلورل شوی کتاب و. په ۲۰۱۶ او ۲۰۱۹ کال کې، ټایم مجلې جانسون د نړی یو له تر ټولو زیات اغېزناک کس په توګه ونوماوه.

## د ژوند لومړي کلونه
جانسون د ۱۹۷۲ کال د مۍ په دویمه د کالیفورنیا په هایوارډ کې زیږیدلی چې د پخواني غېږنیوونکي راکي جانسن زوی دی. هغه چې کله لوی شو نو د لنډ وخت لپاره یې د نیوزیلنډ د اکلنډ په ګري لین کې د خپلې مور له کورنۍ سره ژوند وکړ، چې هلته یې رګبي کاوه او امریکا ته تر راتګ وړاندې یې د ریچمونډ روډ په لومړني ښوونځي کې درس لوست.

د جانسن پلار یو تورپوستی نوا سکوټین او لږ څه کم ایرلنډي نسب لري. د هغه مور ساموايي ده. په ۱۹۸۳ کال کې د WWE په تاریخ کې د نوموړي پلار او ټوني اټلس لومړني تورپوستي کسان و چې په بلک ټګ ټیم کې اتلان شول. د جانسن مور د پیټرمایویا له خوا د لور په توګه منل شوې وه، کوم چې هغه هم یو مسلکي غېږنیوونکی و. د جانسن مورنۍ انا، لیا یو له هغو لومړنیو ښځو څخه وه چې د مسلکي غېږنیوونې د دودولو پلوۍ وه چې په ۱۹۸۲ کال کې یې د خپل مېړه له مړینې وروسته یې د ارام سمندرګي د پلینزي مسلکي غېږنیوونې مسوولیت پر غاړه واخیست او تر ۱۹۸۸ کال پورې یې دا مسوولیت پر غاړه وه. جانسون د خپلې مور د نیکه مایویا له خوا، د انوی د غېږنیونې د کورنۍ یو بې نسبه خپلوان دی. په ۲۰۰۸ کال کې، هغه خپل پلار او نیکه د WWE د مشاهیرو تالار ته ور وپېژندل.

جانسون د شمالي کارولینا په چارلوټ کې د مونټکلییر لومړنۍ ښوونځي ولوست او بیا وروسته د کنیکټیکټ همدن ته ولاړ، چې هلته یې د شیپیرډ ګلین په لومړني ښوونځي کې درس ولوست او بیا د همدن منځني ښوونځي ته ولاړ. بیا یې په هونولولو کې د ولسمشر ویلیام مککینلي او د ټینیسي په نشویل کې یې د ګلین کلیف او مکګاووک لېسو کې درس ووایه او بیا یې په پنسلوانیا کې بیت لیحم ښارګوټي کې د لیګ والي په سیمه کې د فریډوم لېسه ولوستله چې په ۱۹۹۰ کال کې ترې فارغ شو.

د فریډوم په لېسه کې جانسون لومړی ځینې سختۍ ولیدلې او بیا جګړو او وړو جنایتونو ته ور کش کړل شو. په ۱۷ کلنۍ کې، هغه څو ځلې د شخړو، غلاوو او د چیک په جعل کولو سره ونیول شو او د شخړو له امله د دوو اوونیو لپاره تعلیق شو. د یوې سیمه ییزې ورځپاڼې په مقاله کې نوموړی «له ستونزو ډک تنکی ځوان چې له پولیسو سره د شخړو سابقه لري» یاد شوی و. خو د فریډوم د لېسې د فوټبال مدیر، جوډي کویک بیا په جانسون کې سپورتي ظرفیتونه ولیدل او هغه یې د لېسې د فوټبال د ټیم لپاره استخدام کړ او هلته یې دفاعي ټکل لوباوه، هغه تجربه چې د جانسون لپاره د هغه د شخصي بدلون لپاره ډېره مهمه وه. نوموړی د هغه وخت د لېسې د فوټبال د تحربې په اړه وايي: «زما فکري بهیر پر بدلیدو پیل وکړ. هغه وخت و چې د خپلو موخو په اړه مې پیل وکړ تر څو هغه څه ته ورسیږم چې فکر مې ورته کاوه». د فوټبال له لوبې پرته، جانسون د فریډوم د لېسې د ټرک او فیلډ او غېږنیوونې د ټیمونو غړی هم و.

د فریډوم لېسې تر وروستي کال پورې، جانسون یوازې د دوو کلونو لپاره فوټبال لوبه وکړه، خو د میامي د پوهنتون له خوا ورته د یوه بشپړ ورزشي تحصیلي سکالرشیپ وړاندیز وشو.

## سرچينې